Oos wes, tuis wat? | OLGA SE OKSELTJIES
September 20, 2019 at 10:39 nm Olga	1 comment
Na ses weke in die stad kom ek toe tuis. O, wee, kan julle glo? twee spoedboetes wat vir my wag. Wie sal nou kan glo ek, Olga wat die pad bekruip, nie net een nie, maar twee blerrie spoedboetes op dieselfde dag kry?
Om alles te kroon, kon ek nie eers uit die Fordjie klim nie, so seer was my rug. Homer bly staan in die deur van die motorhuis, Lapman staan eenkant, lag net breë bek want hy weet sy nagte van buite slaap is nou vir eers weer verby. Net Sussietjie probeer my uit die Fordjie help. Na 'n hengske gesukkel toe kom ek darem uit. Ek leer ook altyd op die harde manier. By Alzu het ek dit oorweeg om te gaan koffie koop, maar toe besluit ek gaan maar deurdruk. Daar staan ek toe teen die muur met Sussietjie wat al ggggggend om my ronddans. Ek kon wragtig nie eers buk om haar te vryf of 'n ou soentjie te gee nie. Maar genade tog, Sussietjie lyk soos 'n ongestrykte hemp. Nie enige hemp nie, maar 'n denimhemp wat gewas en op 'n hopie gelos was om droog te word. Nie 'n borsel naby haar gewees in die ses weke wat ek weg was nie.
Wys jou net, mans kan nie verder dink as wat hulle neuse lank is nie. Hy sou mos nie 'n vrou geword het as hy 'n hareborsel deur haar gedruk het nie. Net weer 'n bewys "vêr van jou goed, naby jou skade.
Volgende keer as ek iewers heen moet gaan, sal Homer maar vir hom losies moet kry. Ek los hom nie weer alleen tuis nie. Sussietjie was nie al wat ongestryk was nie. Ek glo nie hy het 'n besem opgetel in die ses weke wat ek uithuisig was nie. Al my stoflappe moet ook gewas word, nadat ek dit gebruik het.